হিপোক্রেটিস

হিপোক্রেটিস (গ্রিক মেয়েকে Ἱπποκράτης হিপ্পোক্রাত্যাস্‌) থাইনাকার গ্রীক চিকিৎসাবিদ আগো। গিরক এগোই পয়লা নুরারার পর্যবেক্ষণ বারো পরীক্ষাত্ত পাসি তথ্যর মাতুঙ ইলয়া চিকিৎসা করানির চলহান করেসিল। তার সমেইত (খ্রিস্টে জন্মের ৪০০ বছর আগে) গ্রীসর মানুয়ে নিঙকরলাতা নুয়ারাপানি এতা দৌ দুকর শিরাপ বারো হবানেই মিল্লেঙেত্ত অর। কিন্তু গিরকে ইজ্জু করে মাতেসিল নুয়ারাপানি এতা প্রাকৃতিক ঘটনার অঙ আকেইহান বারো এতা প্রাকৃতিক নিয়মলো চলের। অহানে হিপক্রেটিস গিরকরে 'চিকিৎসাবিদ্যার জনক'গো বুলানি অর।

চিকিৎসাক্ষেত্ররমা হিপক্রেটিসর আরাক অবদান আহান অইলতা হজক খেইতে নির্দেশে নিয়ম শৃঙ্খলা। তার মতে নুয়ারার হজক অউতা নুয়ারাগোর বয়স, স্বাস্থ্য বারো ঋতুহার মাতুঙ ইলয়া লেপকরানি লাগের। 

হিপোক্রেটিস গিরক খ্রিস্টপূর্ব ৪৬০ সালে গ্রীসর 'কস' (cos) নাঙর হুরুকাঙ দ্বীপ আগত জরম নেসিলগা বুলিয়া মাকতারা। তা চারিকুড়ি দশ বছর জিংতা অয়া আসিল। জীবনর পয়লার পাতাপে তা মিশর গেসিলগা, যেহাত তা মিসরীয় চিকিৎসাপদ্ধতির লগে উনাউনি অসিল। অতার পিসে তা লিঙ্খাত করেসিল নিজর চিকিৎসা পদ্ধতি আহান। পিসে বারো জেহাত গেসেগা অপেইত তার চিকিৎসা পদ্ধতি উহান হাব্বিরে বাগাসিল।

হিপক্রেটিসর রচনারমা কতহান বাক্য 'হিপোক্রেটিসর বচন' বুলিয়া নাঙকায়া ইতিহাসরমা আসে । যেমনঃ
 "জীবন এহাব হুরুকাঙ কিন্তমান কলা দীর্ঘস্থায়ী।"
 "আগরকা যেতা অমৃত আরাক আগরকা অউতা হু ।"
 "বত্থালা মানুর আয়ূ চিকানা মানুরাঙতো কম।"
 "জারর পরে সৌকরার পরেত্ত নিয়াম পুষ্টিকর খাওনর দরকার পরের।"
 "চিকানা মানুরতা খাওনর প্রয়োজন কম, কিন্তুমান উতা স্নেহজাতীয় অনা লাগের । বত্থালা মানুরারতা খাওনর প্রয়োজন বপ, কিন্তুমান অউতাত স্নেহবস্তু কম থানা হবা।"

থাক:চিকিৎসক
থাক:জীবনি